Bent Bøgsted (DF), 2010-05-11:
Det er ikke første gang, vi snakker om feriepenge her i Folketingssalen.
Det gjorde vi også for nogle år siden.
Det skal ikke være nogen hemmelighed, at Dansk Folkeparti gerne ser, at alle feriepengene kommer ud til dem, der har tjent dem.
Det er ikke vores hensigt, at der egentlig burde kunne gå nogle feriepenge ind i Feriefonden eller andre steder.
De skulle gerne havne ude hos lønmodtagerne, der har optjent feriepengene.
Vi kan så også konstatere, at det ikke altid er lige enkelt at få feriepengene ud til dem, der har tjent pengene.
Der er forskellige aftaler, der gør sig gældende, som vi skal tage hensyn til. For nogle år siden fik Dansk Folkeparti indført en bagatelgrænse på 1.500 kr., der pr. automatik blev sendt ud til lønmodtagerne.
Når ferieåret var slut, blev de sendt ud, hvis man havde mindre end 1.500 kr. til gode.
I den forbindelse blev det lavet sådan, at man kunne gå ind på FerieKonto og hente en blanket og udfylde og skrive under på tro og love på, at man holdt ferie, og så kunne man få op til 3.000 kr. udbetalt.
Dansk Folkeparti har et ønske om, at bagatelgrænsen skal hæves til 3.000 kr., så man får dem udbetalt pr. automatik.
Det ville i hvert fald være et stort fremskridt.
Det, der så hindrede det for nogle år siden – nu har vi jo fået ny beskæftigelsesminister, så det kunne godt være, at det var andre ting, der gjorde sig gældende – var EU-regler, der gjorde, at man ikke kunne hæve bagatelgrænsen op til 3.000 kr. Men jeg håber da, at den nye beskæftigelsesminister, der nu har været minister over et år, er mere fremkommelig på det område end den tidligere beskæftigelsesminister.
Nu går sådan en forespørgsel jo på, hvordan regeringen ser ferielovens fremtid, og ikke på, hvordan Liberal Alliance ser ferielovens fremtid.
Det var måske mere interessant, fordi det, man kunne forstå i pressen, var jo, at Liberal Alliance gerne så, at feriepengene kom ind på lønmodtagerens konto hver måned, hvis jeg har forstået det ret – ellers må jeg blive rettet i det.
Det kunne man for så vidt også godt, men så har man bare det problem, at hvis ikke alle folk formår at administrere feriepengene, så de har feriepenge, når ferien kommer, så er der nogle, der kommer i klemme, og så er det Folketinget, der har ansvaret for de familier, der kommer i klemme der.
Selv om Dansk Folkeparti godt kan se det positive i det, har vi ansvaret for dem, der måske kommer i klemme og ikke har feriepengene, fordi de på grund af mange omstændigheder har brugt af feriepengene løbende, som de er kommet ind på deres konto.
Der har så også været en del snak om renter.
Skal de tilfalde lønmodtagerne, eller tilfalder de arbejdsgiverne?
Det er jo sådan en større teknisk diskussion om, hvordan det er.
Men en ting er sikker: Hvis lønmodtagerne får pengene ud på deres konto – det er i hvert fald gældende i den bank, jeg har – får de altså ikke nogen renter på deres lønkonto.
Det er kun, hvis man har et større beløb, man kan samle, som det sker, når arbejdsgiverne samler penge sammen på FerieKonto, at der kan blive nogle renter der.
Men det er jo en længere diskussion om, hvem renterne tilhører, om man også har optjent renterne, eller man bare har optjent beløbet.
Men det er ikke så enkelt at lave om på grund af de aftaler og regler, der ligger på arbejdsmarkedet.
Jeg synes, det er prisværdigt, at vi har diskussionen, og Dansk Folkeparti vil altid være klar til at se på, hvordan vi kan forenkle ferieloven og sikre, at så mange som muligt af feriepengene kommer direkte ud til lønmodtagerne, uden at de skal ad forskellige omveje.
De hører til ude hos lønmodtagerne.
Så hvis vi kunne sikre, at alle pengene kom ud til lønmodtagerne, var der egentlig ikke noget, der hed Feriefonden i dag.
Men det er en større operation at gå hen og sikre det.
Fremtidig digitalisering af FerieKonto vil jo også være med til at gøre, at det blev enklere.
Der skal laves regler om, hvordan man sikrer, at lønmodtagerne nemt kan gå ind og se, hvad de har af feriepenge, og få pengene udbetalt, når de holder ferie.
Dansk Folkeparti er altid klar til at se på, hvordan vi kan forenkle ferieloven, og det er vi også i det her tilfælde.
Ministeren har jo redegjort for, hvordan ferieloven er, men alligevel ikke rigtig kommet frem med noget om, hvordan den eventuelt kunne blive i fremtiden, men det er jo noget, der bliver taget i forhandlingerne.